पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान में कोरोना महामारी की दूसरी लहर जानलेवा हो रही है। प्रदेश में हर घंटे में 6 से ज्यादा कोरोना मरीज दम तोड़ रहे हैं। पिछले 24 घंटे में प्रदेश के 26 जिलों में 164 लोगों की मौत हो गई। राजस्थान में अब तक 5346 मरीजों की मौत हो चुकी है। यहां शुक्रवार को 18 हजार 231 नए कोरोना संक्रमित केस सामने आए। वहीं, 16,930 मरीज रिकवर भी हुए। प्रदेश में अब तक 7,20,799 लोग कोरोना की चपेट में आ चुके हैं। इनमें 5,16,306 मरीज रिकवर हो गए है। ऐसे में प्रदेश में एक्टिव केस 1.99 लाख हो गए है। प्रदेश में कोरोना से रिकवरी रेट 71 प्रतिशत है।
जयपुर में रिकॉर्ड 4902 लोग कोरोना संक्रमित, जोधपुर में 2602 पॉजिटिव
प्रदेश में कोरोना से राजधानी जयपुर सहित छह जिले सबसे ज्यादा प्रभावित हैं। इनमें जयपुर में शुक्रवार को एक दिन में सबसे ज्यादा 4902 नए कोरोना पॉजिटिव केस सामने आए। पिछले 14 महीने में जयपुर का यह सबसे बड़ा आंकड़ा है। वहीं, पिछले 24 घंटे में जयपुर में 48 लोगों ने दम तोड़ा। जबकि 796 लोग रिकवर भी हुए। जयपुर में एक्टिव केसों की संख्या 48 हजार से ज्यादा हो गई है। वहीं, कुल 1068 लोगों की कोरोना से जान गई है।
इसी तरह, जोधपुर में 2602 नए कोरोना संक्रमित केस सामने आए। यहां 20 लोगों की मौत हुई, जबकि 2019 लोग रिकवर हुए। जोधपुर में अब तक 796 मौत हो चुकी है। यहां 25,360 एक्टिव केस हैं। इसके अलावा उदयपुर में 1002 कोरोना पॉजिटिव मरीज मिले। 18 लोगों की मौत हो गई। वहीं, 8608 रिकवर हो गए।
बीकानेर में सबसे ज्यादा और श्रीगंगानगर में सबसे कम मरीज रिकवर हुए
राजस्थान के श्री गंगानगर जिले में 835 लोग पॉजिटिव हो गए। 2 लोगों की मौत हो गई। महज 20 मरीज रिकवर हुए। अलवर जिले में 805 कोरोना संक्रमित और 7 मरीजों की मौत हुई। जबकि 1123 लोग रिकवर हुए। अजमेर में 450 पॉजिटिव और 7 मौतें हुई। वहीं बीकानेर जिले में 621 लोग पॉजिटिव और 8 मौतें हुई। यहां 894 मरीज रिकवर हुए।
ऑक्सीजन के लिए चीन और दुबई से संपर्क, रूस से 1250 ऑक्सीजन कंसंट्रेटर खरीदेगी गहलोत सरकार
इस बीच ऑक्सीजन की किल्लत को दूर करने के लिए प्रदेश की अशोक गहलोत सरकार ने विदेशों से 50 हजार ऑक्सीजन कंसंट्रेटर खरीदने की योजना मंगवाई है। इनमें रूस से इसी सप्ताह 1250 ऑक्सीजन कंसंट्रेटर की खेप राजस्थान आएगी, जबकि 100 कंसंट्रेटर शुक्रवार को रूस से जयपुर पहुंचेंगे।
वहीं, ऑक्सीजन कंसंट्रेटर खरीदने के लिए गहलोत सरकार सीधे चीन, रूस और दुबई से भी संपर्क कर रही है। इसके लिए चिकित्सा मंत्री डॉ. रघु शर्मा के निर्देशन में चिकित्सा विभाग के अतिरिक्त मुख्य सचिव सुबोध अग्रवाल के नेतृत्व में आईएएस प्रीतम बी. यशवंत और आईएएस टीना डाबी की टीम काम कर रही है।
615 में से 270 मीट्रिक टन ऑक्सीजन ही उपलब्ध करवा रहा केंद्र
चिकित्सा मंत्री डॉ. रघु शर्मा का आरोप है कि प्रदेश में 615 मीट्रिक टन ऑक्सीजन के मुकाबले भारत सरकार ने 270 मीट्रिक टन ऑक्सीजन उपलब्ध करवा रही है। इसमें से 100 मीट्रिक टन भिवाड़ी, 70 जामनगर, 60 कलिंगनगर और 40 मीट्रिक टन ऑक्सीजन बुरहानपुर से मिल रही है। इन जगहों से ऑक्सीजन लाने में कई दिन लग जाते, लेकिन प्रभावी योजना बना कर रेल और एयरफोर्स के जरिए ऑक्सीजन लाने का प्रयास किया जा रहा है।
जयपुर में 60 हजार रुपए में दो रेमडेसिविर इंजेक्शन बेचते डॉक्टर गिरफ्तार
जयपुर में पुलिस ने शुक्रवार को रेमडेसिविर इंजेक्शन की कालाबाजारी कर रहे सरकारी डॉक्टर सहित 3 आरोपियों को गिरफ्तार किया है। अन्य दो आरोपियों में एक एसएमएस अस्पताल का वार्ड ब्वॉय है, जबकि दूसरा एक निजी अस्पताल में कर्मचारी है। नार्थ जिले की स्पेशल टीम (DST) की सूचना पर विद्याधर नगर थाना पुलिस ने गिरोह को पकड़ा। गिरफ्त में आया डॉक्टर करीब 60 हजार रुपए में दो इंजेक्शन उपलब्ध करवा रहा था।
जामनगर से 40 टन लिक्विड ऑक्सीजन के 3 टैंकर पहुंचे कोटा, जयपुर व झालावाड़ भेजे जाएंगे 1-1 टैंकर
कोरोना की दूसरी लहर में ऑक्सीजन किल्लत से जूझ रहे संभाग के अस्पतालों के लिए राहत की खबर है। केंद्र व राज्य कोटे से 40 टन लिक्विड ऑक्सीजन की सप्लाई हुई है। जामनगर से ऑक्सीजन स्पेशल ट्रेन 3 लिक्विड ऑक्सीजन के टैंकर लेकर कोटा पहुंची है। लिक्विड ऑक्सीजन के तीन टैंकर को सुबह 7 बजे कोटा रेलवे स्टेशन पर उतारा गया।
कोरोना संक्रमण का हवाई यात्राओं पर भी असर, शुक्रवार को 12 फ्लाइट्स का संचालन, शेष रद्द
कोरोना संक्रमण का असर हवाई यात्रा पर भी पड़ रहा है। प्रदेश की राजधानी जयपुर में शुक्रवार को महज 12 फ्लाइट्स का संचालन हुआ। यात्री भार नहीं होने से जयपुर एयरपोर्ट से इंडिगो बेंगलुरु की फ्लाइट 6ई-839, स्पाइसजेट सूरत की फ्लाइट एसजी-2773, मुंबई की फ्लाइट एसजी-279, गो एयर मुंबई की फ्लाइट जी8-389, अहमदाबाद की फ्लाइट जी8-701, स्पाइसजेट अहमदाबाद की फ्लाइट एसजी-2948, गो एयर हैदराबाद की फ्लाइट जी8-506, मुंबई की फ्लाइट जी8-2608, स्पाइसजेट मुंबई की फ्लाइट एसजी-237, गो एयर कोलकाता की फ्लाइट जी8-702, एयर इंडिया दिल्ली की फ्लाइट 9आई-644, इंडिगो मुंबई की फ्लाइट 6ई-577, कोलकाता की फ्लाइट 6ई-237 और बेंगलुरु की फ्लाइट 6ई-373 रद्द रही। इससे पहले गुरुवार को मात्र 14 फ्लाइट्स का ही संचालन हुआ।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva bho_Deva zho_Hant eng_Latn